## LUKU 5 OPPIMISTA JA HYVINVOINTIA EDISTÄVÄ KOULUTYÖN JÄRJESTÄMINEN

### 5.1 Yhteinen vastuu koulupäivästä

Arvoperusta, oppimiskäsitys ja toimintakulttuuri ilmenevät koulutyön käytännön järjestämisessä. Järjestämisen tulee edistää kasvatukselle ja opetukselle asetettujen tavoitteiden saavuttamista ja perusopetuksen tehtävän toteuttamista. Järjestämisellä luodaan edellytykset oppilaiden hyvinvoinnille, kehitykselle ja oppimiselle sekä huolehditaan kouluyhteisön sujuvasta toiminnasta ja yhteistyöstä. Koulutyön käytännöt edistävät myös kestävää elämäntapaa.

Lähtökohtana on yhteinen vastuu ja huolenpito jokaisen hyvästä ja turvallisesta koulupäivästä. Kasvatustyö ja hyvinvoinnin edistäminen kuuluu koulun kaikille aikuisille tehtävästä riippumatta. Koulutyön järjestämisessä otetaan huomioon kaikkien oppilaiden tarpeet, edellytykset ja vahvuudet. Huoltajien ja muiden tahojen kanssa tehtävä yhteistyö tukee tässä onnistumista.

Opetussuunnitelman mukainen opetus, ohjaus, oppilashuolto ja tuki kaikkina koulupäivinä sekä turvallinen oppimisympäristö ovat jokaisen oppilaan oikeus[[1]](#footnote-1). Opetuksen järjestäjä vastaa siitä, että oppilaan oikeudet toteutuvat ja huolehtii edellytysten luomisesta tätä edistävälle koulutyölle. Koulun johdolla on käytännön vastuu opetuksen, ohjaukseen, oppilashuollon ja tuen järjestämiseen liittyvistä ratkaisuista kouluyhteisössä, kaikilla vuosiluokilla ja kaikissa oppiaineissa. Tähän sisältyy myös ongelmien ennaltaehkäisy sekä kasvun ja oppimisen esteiden tunnistaminen ja poistaminen koulun toimintatavoista. Jokaisella opettajalla on vastuu opetusryhmänsä toiminnasta, oppimisesta ja hyvinvoinnista. Opettajat vaikuttavat näihin pedagogisilla ratkaisuillaan ja ohjausotteellaan. Opettajan tehtävään kuuluu oppilaiden oppimisen, työskentelyn ja hyvinvoinnin seuraaminen ja edistäminen, jokaisen oppilaan arvostaminen ja oikeudenmukainen kohtelu, mahdollisten vaikeuksien varhainen tunnistaminen sekä oppilaiden ohjaaminen ja tukeminen. Opettaja huolehtii osaltaan siitä, että oppilaiden oikeus ohjaukseen sekä opetukselliseen ja oppilashuollollisen tukeen toteutuu. Tämä edellyttää vuorovaikutusta oppilaiden ja huoltajien kanssa, opettajien keskinäistä yhteistyötä ja erityisesti oppilashuollon henkilöstön kanssa tehtävää yhteistyötä.

Oppilailla on kouluyhteisön jäseninä oma vastuunsa. Se ilmenee säännöllisenä osallistumisena koulutyöhön, reiluna ja arvostavana suhtautumisena koulutovereihin ja koulun aikuisiin sekä yhteisten sääntöjen noudattamisena. Toisten ihmisten loukkaamattomuuden sekä työn ja työrauhan kunnioittaminen ja sovituista tehtävistä huolehtiminen on koulutyössä välttämätöntä. Laki velvoittaa oppilaan osallistumaan perusopetukseen ja suorittamaan tehtävänsä tunnollisesti ja käyttäytymään asiallisesti[[2]](#footnote-2). Vapautus opetukseen osallistumisesta voidaan myöntää oppilaalle vain tilapäisesti erityisestä syystä[[3]](#footnote-3). Koti ja koulu yhdessä ohjaavat oppilaita toimimaan lain edellyttämällä tavalla ja tukevat oppilaita näiden ponnisteluissa. Koulun tehtävänä on puuttua poissaoloihin ja auttaa oppilaita onnistumaan koulutyössään.

***Porin kaupunki:***

*Keskeiset tavoitteet ja toimintatavat hyvän ja turvallisen koulupäivän luomiseksi ja yhteistyön järjestämiseksi on kirjattu erilaisiin koulutyötä tukeviin suunnitelmiin, kuten turvallisuussuunnitelmaan, suunnitelmaan kiusaamisen ehkäisemiseksi, kriisisuunnitelmaan, pelastussuunnitelmaan, kasvatuskeskustelujen käymiseksi laadittuun suunnitelmaan sekä opetussuunnitelman lukuun, jossa käsitellään oppilashuoltoa. Koulut huolehtivat, että suunnitelmat ovat ajan tasalla ja ne käydään säännöllisesti läpi henkilökunnan ja tarvittaessa oppilaiden ja heidän huoltajiensa kanssa.*

### 5.2 Yhteistyö

Opetustoimi ja koulu tekevät monipuolista yhteistyötä perusopetuksen yhtenäisyyden, eheyden ja laadun varmistamiseksi, toiminnan avoimuuden lisäämiseksi sekä oppilaiden oppimisen ja kasvun tukemiseksi. Yhteistyötä tarvitaan myös oppimisympäristöjen monipuolisuuden ja turvallisuuden sekä kouluyhteisön hyvinvoinnin turvaamiseksi. Yhteistyö on suunnitelmallista ja sen toteutumista arvioidaan yhdessä yhteistyökumppaneiden kanssa.

*Oppilaiden osallisuus*

Koulutyö järjestetään siten, että sen perustana on oppilaiden osallisuus ja kuulluksi tuleminen. Huolehditaan siitä, että oppilaat saavat kokemuksia yhteistyöstä ja demokraattisesta toiminnasta omassa opetusryhmässä, koulussa ja sen lähiympäristössä sekä erilaisissa verkostoissa.

Oppilaiden osallistuminen oman koulutyönsä ja ryhmänsä toiminnan suunnitteluun on luonteva tapa vahvistaa osallisuutta. Monialaisten oppimiskokonaisuuksien suunnittelussa oppilaiden osuus on tärkeä. Lisäksi oppilaita rohkaistaan vaikuttamaan myös koulun yhteisen toiminnan ja oppimisympäristön suunnitteluun ja kehittämiseen. Oppilaille tulee järjestää mahdollisuus osallistua opetussuunnitelman ja siihen liittyvien suunnitelmien sekä koulun järjestyssäännön valmisteluun[[4]](#footnote-4). Oppilaat ovat myös mukana arvioimassa ja kehittämässä yhteistyötä.

Perusopetuslain mukaan koululla tulee olla sen oppilaista muodostuva oppilaskunta. Oppilaskunnan ja sen toimielinten tehtävänä on edistää oppilaiden yhteistoimintaa, vaikutusmahdollisuuksia ja osallistumista.[[5]](#footnote-5) Se innostaa oppilaita esittämään näkemyksiään, toimimaan ja vaikuttamaan omiin ja yhteisiin asioihin. Oppilaskunta sekä koulun ja kunnan muut osallisuutta tukevat rakenteet ja toimintatavat tarjoavat tilaisuuksia harjoitella demokratiataitoja käytännössä.

***Porin kaupunki:***

*Lasten ja nuorten osallisuuden edistäminen on yksi Porin kaupungin kehittämisen painopisteistä. Sivistystoimessa tehdään tiivistä yhteistyötä eri hallintokuntien kanssa osallisuuden edistämiseksi. Yhteistyössä eri toimijoiden kanssa on laadittu Nuorten porilaisten marssi vaikuttamisen toimintamalliksi. Porilaiset lapset ja nuoret vaikuttavat oppilaskuntien, alueparlamenttien, nuorisovaltuuston ja verkkodemokratian kautta kaupungin päätöksentekoon. Lisäksi kaupungissa järjestetään johtaville luottamushenkilöille ja virkamiehille suunnattu kyselytunti. Kaikissa kouluissa toimivat oppilaskunnat osallistuvat erilaisiin koulun kehittämiseen ja viihtyvyyteen liittyviin teemapäiviin, projekteihin, keskusteluihin ja suunnitteluun.*

*Oppilaiden osallisuus tulee mahdollisuuksien mukaan ottaa huomioon kaikessa koulun toiminnassa. Osallisuuden tulee näkyä opetuksen suunnittelussa, toteuttamisessa ja arvioinnissa. Osallisuuden kautta edistetään opetuksen tavoitteiden ja kouluviihtyvyyden toteutumista sekä koulun toiminnan kehittämistä.*

|  |
| --- |
| **Osallisuus Porin Lyseon koulussa**Osallisuus on mahdollisuutta vaikuttaa ja osallistua omaan elämään liittyviin asioihin sekä luoda omaa kulttuuriaan. Osallisuus on vuorovaikutusprosessi, johon lapsia ja nuoria tulee tukea. Koulun tavoitteena on kehittää oppilaiden osallisuutta. Osallisuutta kehittämällä tuetaan hyvää oppimista sekä ihmiseksi ja vastuulliseksi yhteiskunnan jäseneksi kasvamista. Oppilaiden osallisuudella tarkoitetaan sellaista toimintaa, jossa nuoret pääsevät vaikuttamaan heitä koskeviin asioihin. Toiminta tarjoaa osallisuuden kokemuksen kaikille nuorille. Oppilailla on mahdollisuus vaikuttaa yhteisiin asioihin ja saada aikaan muutosta elinympäristössään.**Oppilaskuntatoiminta****Oppilaskuntatoiminnan tavoitteet:*** luoda oppilaille mahdollisuudet vaikuttamiseen ja vastuun kantamiseen koulun yhteisistä asioista
* vahvistaa koulun yhteisöllisyyttä sekä luokan yhteisöllistä toimintakulttuuria
* tukea oppilaiden mahdollisuutta osallistua yhteisiä asioita koskevaan keskusteluun
* lisätä oppilaiden kiinnostusta yhteisiin asioihin
* harjoitella käytännön demokratiataitoja
* lisätä tietoa yhteiskunnassa vaikuttamisesta

Oppilaskunnan muodostavat kaikki koulun oppilaat. Heidän keskuudestaan valitaan oppilaskunnalle hallitus. Luokanvalvojat esittelevät luokassa oppilaskuntatoimintaa ennalta laaditun esityksen avulla ja jokaisessa luokassa äänestetään vapaaehtoisten joukosta suljetulla lippuäänestyksellä oppilaskunnan hallituksen edustaja sekä varajäsen. Oppilaskunnan hallitukseen valitut jäsenet toimivat luokkansa edustajina lukuvuoden ajan. Oppilaskunta toimii yhteistyössä rehtorin, opettajien ja alueparlamentin kanssa. Oppilaskuntatoiminta on kiinteä osa koulun toimintaa, jonka tarkoitus on itse toimintansa lisäksi harjoittaa oppilaita kriittisen mielipiteen muodostamisessa, päätöksenteko- ja neuvottelutaitoja sekä kouluyhteisössä toimimista.Oppilaskunnan ohjaavat opettajat ohjaavat ja opastavat toimintaa. Oppilaskunnan hallitus kokoontuu ohjaavien opettajien johdolla ennalta sovittuun aikaan koulupäivän aikana koulun omissa tiloissa 1-2 kertaa kuukaudessa. Kokoontumiskerroilla harjoitellaan erilaisia kokouskäytäntöjä ja yhteistoiminnan muotoja. Oppilaskunnan hallituksen jäsenille tulee myös tehtäviä, joissa heidän tulisi saada oman luokkansa ääni kuuluville tai vastaavasti viedä erilaisia kokouksessa päätettyjä asioita tai tiedotettavia asioita oman luokkansa tiedoksi. Oppilaskunnan hallituksen jäsenistä valitaan myös puheenjohtaja ja sihteeri, joille jaetaan erilaisia vastuutehtäviä. Oppilaskunnan ja ohjaavien opettajien yhteistyön kautta saadaan myös oppilaiden ääni kuuluville rehtorin ja opettajakunnan kokouksiin esimerkiksi suunniteltaessa koulun toimintakautta.Oppilaskunta tuo esille oppilaiden mielipiteet koulua ja omaa asuinaluetta koskevissa asioissa ja osallistuu yhteistyössä muiden tahojen kanssa koulua koskevien päätösten tekemiseen. Oppilaskunta järjestää vaihdellen eri vuosina erilaisia tapahtumia kuten taksvärkkiä, liikuntapäiviä, monitoimipäiviä, elokuvailtapäiviä, teematapahtumia ja muita ajankohtaisia tapahtumia sekä yllätysohjelmaa.**Alueparlamenttitoiminta**Oppilaskunta toimii yhteistyössä myös alueparlamentin kanssa. Porissa lasten- ja nuorten osallisuustoimintaa pyritään lisäämään. Vakiintuneena vaikuttamisen käytäntönä toimivat kaupungissamme alueelliset parlamentit, joihin joka koulusta lähtee 2 edustajaa. Tilaisuudet järjestetään 2 kertaa vuodessa ja niissä käsitellään monipuolisesti erilaisia lasten ja nuorten maailmaa koskettavia aiheita. Koulu- ja nuorisotoimi ovat tilaisuuksien koollekutsujia. Tilaisuuksissa voi myös vierailla eri alojen vaikuttajia ja asiantuntijoita.**Varainhankinta**Oppilaskunta toimii yhteistyössä vanhempainyhdistyksen kanssa ja saa sieltä avustuksia erilaisten tapahtumien järjestämiseen. Myös taksvärkin tuotosta osa tulee oppilaskunnan käyttöön. Oppilaskunnan hallituksen jäsenet ovat aktiivisesti pyrkineet kehittämään erilaisia varainhankintamenetelmiä, kuten välipalamyyntiä.  |

*Kodin ja koulun yhteistyö*

Perusopetuslain mukaan opetuksessa tulee olla yhteistyössä kotien kanssa[[6]](#footnote-6).Yhteistyöllä tuetaan kasvatuksen ja opetuksen järjestämistä siten, että jokainen oppilas saa oman kehitystasonsa ja tarpeidensa mukaista opetusta, ohjausta ja tukea. Yhteistyö edistää oppilaiden tervettä kasvua ja kehitystä. Huoltajien osallisuus sekä mahdollisuus olla mukana koulutyössä ja sen kehittämisessä on keskeinen osa koulun toimintakulttuuria. Kodin ja koulun kasvatusyhteistyö lisää oppilaan, luokan ja koko kouluyhteisön hyvinvointia ja turvallisuutta.

Huoltajalla on ensisijainen vastuu lapsensa kasvatuksesta. Hänen on myös huolehdittava siitä, että oppivelvollisuus tulee suoritettua. Perusopetuslain mukaan oppivelvollisuuden voi suorittaa joko siten, että oppilas osallistuu opetukseen tai saa muulla tavalla perusopetuksen oppimäärää vastaavat tiedot.[[7]](#footnote-7) Koulu tukee kotien kasvatustehtävää ja vastaa oppilaan opetuksesta ja kasvatuksesta kouluyhteisön jäsenenä.

Vastuu kodin ja koulun yhteistyön edellytysten kehittämisestä on opetuksen järjestäjällä. Yhteistyön lähtökohtana on luottamuksen rakentaminen, tasavertaisuus ja keskinäinen kunnioitus. Yhteistyössä otetaan huomioon perheiden moninaisuus sekä tiedon ja tuen tarpeet. Yhteistyön onnistumiseksi tarvitaan koulun henkilöstön aloitteellisuutta ja henkilökohtaista vuorovaikutusta huoltajien kanssa sekä muutoin monipuolista viestintää. Kodin ja koulun yhteistyötä toteutetaan sekä yhteisö- että yksilötasolla.

Voidakseen huolehtia kasvatustehtävästään huoltajan tulee saada tietoa lapsensa oppimisen ja kasvun edistymisestä sekä mahdollisista poissaoloista[[8]](#footnote-8). Lisäksi huoltajan kanssa keskustellaan opetuksen järjestämisen keskeisistä asioista, kuten opetussuunnitelmasta, oppimisen tavoitteista, oppimisympäristöistä ja työtavoista, oppimisen tuesta ja oppilashuollosta, arvioinnista ja todistuksista sekä opiskeluun liittyvistä valinnoista ja lukuvuoden erilaisista tapahtumista. Kannustavat ja oppilaan oppimista ja kehitystä myönteisesti kuvaavat viestit ovat tärkeitä. Säännöllisen palautteen avulla huoltaja voi osaltaan tukea lapsensa tavoitteellista oppimista ja koulunkäyntiä. Erityisen tärkeää yhteistyö on oppilaan koulupolun nivelvaiheissa sekä oppimisen ja koulunkäynnin tukea suunniteltaessa ja toteutettaessa. Henkilökohtaisten ja ryhmätapaamisten lisäksi yhteistyössä hyödynnetään tieto- ja viestintäteknologiaa.

Huoltajille tarjotaan mahdollisuuksia tutustua koulun arkeen ja osallistua koulun toiminnan ja kasvatustyön tavoitteiden suunnitteluun, arviointiin ja kehittämiseen yhdessä koulun henkilöstön ja oppilaiden kanssa. Yhteinen arvopohdinta luo perustaa yhteiselle kasvatustyölle. Kodin ja koulun yhteistyössä edistetään myös huoltajien keskinäistä vuorovaikutusta ja luodaan pohjaa vanhempainyhdistystoiminnalle. Vanhempien verkostoituminen ja yhteinen toiminta vahvistavat yhteisöllisyyttä ja antavat tukea opettajien ja koulun työlle.

***Porin kaupunki:***

*Porin kaupungin peruskoulut tekevät säännöllistä yhteistyötä kotien kanssa. Kodin ja koulun välinen yhteistyö perustuu molemminpuoliseen luottamukseen ja arvostukseen. Tavoitteena on toimiva yhteistyö oppilaan hyvinvoinnin turvaamiseksi ja oppimisen edistämiseksi.*

*Kodin ja koulun välistä yhteistyötä tehdään usealla tasolla: koko kouluyhteisön tasolla, yksittäisen luokan tasolla ja yksittäistä oppilasta koskien. Koulut järjestävät koulutulokkaille ja heidän huoltajilleen tutustumistilaisuuden keväällä sekä huoltajille vähintään kerran lukuvuodessa luokka- tai vuosiluokkakohtaisen vanhempainillan. Lisäksi järjestetään oppilaan valintoihin sekä jatko-opintoihin hakeutumiseen liittyvät vanhempainillat.*

*Koulujen tulee käyttää aktiivisesti ja monipuolisesti eri tiedotuskanavia, kuten tiedotteita, koulun kotisivuja ja Wilmaa. Erityisesti tulee kiinnittää huomiota positiiviseen viestintään. Kun kyseessä on oppimiseen tai kasvuun liittyvä ongelmatilanne, huoltajiin ollaan ensisijaisesti yhteydessä henkilökohtaisesti. Vieraskielisten oppilaiden kotien kanssa tehtävässä yhteistyössä käytetään tarvittaessa tulkkia.*

*Koulut kirjaavat opetussuunnitelmiinsa yhteistyön muodot, tiedottamisen periaatteet sekä kuvauksen siitä, miten huoltajat otetaan mukaan opetussuunnitelman kehittämiseen. Tiedottamisen periaatteita tarkennetaan lukuvuosisuunnitelmassa. Opetussuunnitelman ja lukuvuosisuunnitelman keskeisistä asioista tiedotetaan huoltajille.*

|  |
| --- |
| Porin Lyseon kouluKodin ja koulun välinen yhteistyö on tärkeä osa koulun toimintaa. Yhteistyön avulla tuetaan oppilaiden koulunkäyntiä. Kodin ja koulun välisessä yhteistyössä lähtökohtana on eri osapuolten tasa-arvoisuus. Aloite yhteistyöhön voi tulla joko kodin tai koulun taholta. Tavoitteena on toimia samansuuntaisesti nuoren kasvatuksessa ja luoda luonteva mahdollisuus yhteydenpitoon. Asioihin pyritään tarttumaan mahdollisimman nopeasti, jotta ne eivät vaikeutuisi. Oppilaiden huoltajille pyritään järjestämään tilaisuuksia keskustella koulun opetus- ja kasvatustyöstä. Keskustelumahdollisuuksia tarjoutuu muun muassa vanhempainilloissa, joita järjestetään sekä luokka-asteittain että koko koulun yhteisinä. Näissä tilaisuuksissa huoltajille kerrotaan opetuksen järjestämisestä esim. valinnaisaineista sekä muista koulun yleisistä ja luokkakohtaisista asioista.Huoltajilla on mahdollisuus myös kahdenkeskisiin keskusteluihin luokanvalvojien ja muiden opettajien kanssa. Luokanvalvojat käyvät kehityskeskusteluja oppilaan ja hänen huoltajiensa kanssa. Keskustelun aikana kaikilla osapuolilla on mahdollisuus vaihtaa ajatuksia ja pohtia oppilaan kehitykseen ja koulunkäyntiin liittyviä asioita suunnitelmallisesti. Vanhemmille kehityskeskustelu antaa myös mahdollisuuden saada tietoa koulusta ja samalla mahdollisesti vaikuttaa koulun toimintaan ja tavoitteisiin.Merkittävä osa huoltajien ja luokanvalvojan välisestä yhteydenpidosta tapahtuu Wilman kautta ja jonkin verran puhelimitse.Vanhemmat voivat osallistua koulun kehittämiseen ja yhteistyöhön myös vanhempainyhdistyksen kautta. Sen tarkoituksena on edistää yhteistoimintaa, tukea koteja ja koulua niiden pyrkimyksessä luoda hyvä oppimis- ja kasvuympäristö. Vanhempainyhdistyksen tarkoituksena on lisäksi tuoda esille vanhempien kannanottoja koulua ja kasvatusta koskevissa kysymyksissä sekä toimia oppilaiden vanhempien yhteistyöelimenä. Yhdistys mm. tukee oppilaiden retkiä, jakaa stipendejä ja järjestää luentoja.Koulussa järjestetään tapahtumia ja juhlia, joihin huoltajia kutsutaan mukaan osallistumaan ja halutessaan toteuttamaan tapahtumia. Tällaisia ovat esim. 9. luokkalaisten ja heidän huoltajiensa kahvitus kevätjuhlassa.Kodin ja koulun välistä yhteistyötä ovat myös koululta lähtevät tiedotteet tapahtumista ja koulun toiminnasta. Tiedotuskanavina voidaan käyttää koulun kotisivuja, Wilmaa ja erillisiä tiedotteita. Huoltajilla on lisäksi mahdollisuus osallistua koulun toiminnan arviointiin vastaamalla kyselyihin. Oppilaiden koulunkäyntiä ja hyvinvointia tuetaan oppilashuoltotyön ja moniammatillisen yhteistyöverkoston avulla. Oppilaanohjaaja tekee yhteistyötä oppilaan ja tämän huoltajien kanssa jatkokoulutusvalintoja tehtäessä. |

*Koulun sisäinen yhteistyö ja yhteistyö muiden tahojen kanssa*

Henkilöstön tiivis yhteistyö edesauttaa koulun kasvatus- ja opetustavoitteiden toteuttamista. Koulutyö järjestetään tarkoituksenmukaisesti ja joustavasti yhdessä toimien ja työtä jakaen. Aikuisten yhteistyö, kuten samanaikaisopettajuus, mallintaa koulun toimintaa oppivana yhteisönä myös oppilaille. Yhteistyötä tarvitaan erityisesti monialaisten oppimiskokonaisuuksien suunnittelussa ja toteuttamisessa, oppimisen arvioinnissa ja tuessa sekä oppilashuollon toteuttamisessa.

Koulut tekevät myös keskinäistä yhteistyötä. Tavoitteena on edistää opetuksen kehittämistä ja yhtenäisyyttä sekä vahvistaa henkilöstön osaamista. Yhteistyötä tarvitaan perusopetuksen nivelvaiheissa ja oppilaiden siirtyessä koulusta toiseen. Usein myös eri kieli- ja kulttuuriryhmien opetuksen, oppimisen tuen sekä oppilashuollon sujuva järjestäminen edellyttää hyvää koulujen välistä yhteistyötä. Toiminta paikallisissa, kansallisissa ja kansainvälisissä verkostoissa edistää pedagogiikan kehittämistä.

Eheän oppimispolun varmistamiseksi koulu toimii yhteistyössä varhaiskasvatuksen, esiopetuksen sekä lukioiden ja ammatillisten oppilaitosten kanssa. Hyvä yhteistyö kerho- sekä aamu- ja iltapäivätoiminnan kanssa edistää oppilaiden hyvinvointia. Yhteistyö nuoriso-, kirjasto-, liikunta- ja kulttuuritoimen, poliisin sekä seurakuntien, järjestöjen, yritysten ja muiden lähiympäristön toimijoiden kuten luontokoulujen, museoiden ja nuorisokeskusten kanssa lisää oppimisympäristöjen monipuolisuutta ja tukee koulun kasvatustehtävää.

***Porin kaupunki:***

*Koulujen sisäisen ja ulkoisen yhteistyön tavoitteena on oppilaan oppimisen sekä kokonaisvaltaisin hyvinvoinnin ja turvallisuuden takaaminen. Opetuksen ja erityisesti monialaisten oppimiskokonaisuuksien toteuttamisessa korostuvat koulun sisäinen yhteistyö ja yhteistyö koulun ulkopuolisten tahojen kanssa. Keskeisiä yhteistyötahoja ovat muut kaupungin hallintokunnat, kolmas sektori ja elinkeinoelämä. Koulujen välinen yhteistyö korostuu opetuksen ohella oppilashuollossa, nivelvaiheissa ja muissa oppilaan siirtymävaiheissa.*

*Nivelvaiheyhteistyössä keskeisiä yhteistyötahoja ovat esiopetus ja toisen asteen koulutuksen järjestäjät. Toisen asteen koulutukseen siirtymisen tueksi on laadittu nivelvaiheohjauksen käsikirja. Keskeinen alakoulujen yhteistyötaho on perusopetuksen iltapäivätoiminta. Iltapäivätoiminnan ohjaajat osallistuvat mahdollisuuksien mukaan ja soveltuvin osin koulun lukuvuoden suunnitteluun.*

*Koulukohtaisen yhteistyön käytännöt kirjataan koulun opetussuunnitelmaan ja niitä tarkennetaan koulun lukuvuosisuunnitelmassa. Yksilötason yhteistyössä on huomioitava tiedonsiirtoon liittyvät säädökset.*

|  |
| --- |
| **Porin Lyseon koulu**Turvallisesta oppimisympäristöstä vastaavat omalta osaltaan kaikki koulussa työskentelevät. Rehtorille tulee ilmoittaa kaikista havaituista turvattomuutta lisäävistä epäkohdista ja puutteista. Perusopetuslain mukaan kunnalla on viime käden vastuu oppimisympäristön turvallisuudesta. Sen on kyettävä huolehtimaan oppimisympäristöstä siten, että jokainen oppilas voi opiskella turvallisesti.**1. Fyysinen oppimisympäristö**Opettajat valvovat oppilaiden fyysisen ympäristön turvallisuutta luokkahuoneiden ulkopuolella välituntisin. Koulurakennuksessa on joka välitunnilla sisävalvoja ja koulualueella kaksi ulkovalvojaa. Oppilaat viettävät välitunnit pääsääntöisesti piha-alueella. Valvojat sallivat välituntien vieton sisällä sään sitä vaatiessa. Kotimatkoilla oppilaita uhkaavia vaaroja ehkäistään valistuksella yhteistyössä mm. poliisin kanssa.Opettajien apuna sisävalvonnassa ovat käytäviin asetetut turvakamerat, jotka nauhoittavat sisällä tapahtuvat liikkeet. Turvakamerat auttavat myös valvomaan tunneilla olevien oppilaiden ulkovaatteita käytävillä olevissa naulakoissa.Oppiaineissa, joissa käytetään vaarallisia välineitä, koneita ja aineita, annetaan selkeät ohjeet ja määräykset. Tällaisia oppiaineita ovat tekninen työ, tekstiilityö, kotitalous, liikunta, fysiikka ja kemia. Näillä tunneilla opetetaan ja valvotaan koneiden, työvälineiden ja vaarallisten aineiden turvallista käyttöä sekä asianmukaista pukeutumista. Mikäli koneissa tai laitteissa ilmenee vikoja, opettajan velvollisuus on ilmoittaa tästä rehtorille.Opettajien ja oppilaiden tukena on koulussa järjestyssäännöt, jotka osaltaan edistävät turvallista opiskeluympäristöä. Näitä sääntöjä noudatetaan ja epäkohtiin puututaan välittömästi.Koulussa on myös turvallisuussuunnitelma onnettomuustilanteiden varalle ja kriisisuunnitelma, josta löytyy ohjeita, miten kriisitilanteessa toimitaan.**2. Psyykkinen oppimisympäristö**Kaikilla oppilailla pitää olla parhaat mahdolliset edellytykset käydä koulua turvallisesti ja säännöllisesti. Tämän toteutumista valvoo koko henkilöstö ja heidän tukenaan hyvinvointiryhmä, joka koostuu rehtorista, koulukuraattorista, opinto-ohjaajasta, terveydenhoitajasta, oppilaskunnan ohjaavista opettajista, tukioppilaita ohjaavasta opettajasta ja koulupsykologista. Tarvittaessa mukana on myös oppilaskunnan edustaja. Tämä ryhmä kokoontuu säännöllisesti ja aina tarvittaessa. Ryhmä toimii yhteistyössä mm. perheneuvolan, koululääkärin, nuorten vastaanottoryhmän ja sosiaalitoimen kanssa.Kiusaamistilanteeseen puututaan välittömästi. Mahdollisia kiusaamistapauksia ehkäistään valvonnoilla ja tiiviillä kodin ja koulun yhteistyöllä. Toimiminen koulukiusaamistapauksissa on määritelty tarkemmin kriisisuunnitelmassa.**3. Nivelvaiheyhteistyö**Oppilaan joustava eteneminen kuudennelta vuosiluokalta Porin Lyseon koulun 7. luokalletapahtuu tuetun siirtymisen mallilla. Siirtymistä tuetaan laaja-alaisella oppilaiden tiedotus- ja tutustuttamistoiminnalla. Siirtymävaiheessa toimitaan tiiviissä yhteistyössä lähettävien koulujen luokanopettajien ja erityisopettajien sekä tarvittaessa huoltajien kanssa ja ko. tuetun siirtymisen mallin toteuttajina ovat rehtori, opinto-ohjaaja, erityisopettaja, luokanvalvojat, koulukuraattori ja terveydenhoitaja sekä luokkakohtaiset tukioppilaat.Siirtyminen Porin Lyseon koulusta toisen asteen oppilaitoksiin nähdään jatkumona jakoko opintopolun kestävänä prosessina ja jota valmistellaan koko päättöluokan ajan(vanhempainillat, tiedotteet, opotunnit ja henkilökohtaiset ohjaukset, vierailut oppilaitoksiin javierailijat, messut jne.). Yhteisvalinnan tulosten selvittyä opinto-ohjaaja auttaa niitä oppilaita löytämään jatko- opiskelupaikan, jotka ovat jääneet yhteishaussa ilman opiskelupaikkaa.  |

### 5.3 Kasvatuskeskustelut ja kurinpidollisten keinojen käyttö

Opetukseen osallistuvalla on oikeus turvalliseen opiskeluympäristöön, jossa työrauha ja opiskelun esteetön sujuminen on varmistettu. Työrauhaan voidaan vaikuttaa monilla koulun keinoilla, joista keskeisiä ovat opettajan antama ohjaus ja palaute, yhteistyö sekä yhteinen vastuunotto ja huolenpito. Pedagogisia ratkaisuja kehittämällä sekä luottamuksen ja välittämisen ilmapiiriä vahvistamalla luodaan edellytykset hyvän työrauhan rakentumiselle. Opetuksen järjestäjällä on oikeus käyttää työrauhan turvaamiseksi ja epäasialliseen käyttäytymiseen puuttumiseksi myös kasvatuskeskustelua ja erilaisia kurinpitokeinoja. Kasvatuskeskustelussa ja kurinpitoasioissa noudatettavasta menettelystä säädetään perusopetuslaissa.[[9]](#footnote-9)

Kasvatuskeskustelu on ensisijainen tapa puuttua oppilaan epäasialliseen käyttäytymiseen. Keskustelun tarkoituksena on yhdessä oppilaan kanssa yksilöidä toimenpiteeseen johtanut teko tai laiminlyönti, kuulla oppilasta, selvittää laajemmin käyttäytymisen syyt ja seuraukset sekä pohtia keinot tilanteen korjaamiseksi. Menettelyn tavoitteena on löytää myönteisiä keinoja koulussa käyttäytymisen ja oppilaan hyvinvoinnin parantamiseksi. Opetuksen järjestäjä päättää, millaisissa tapauksissa kasvatuskeskustelua käytetään.

Kurinpidollisia keinoja ovat perusopetuslain mukaan jälki-istunto, kirjallinen varoitus ja määräaikainen erottaminen. Opetusta häiritsevä oppilas voidaan määrätä poistumaan luokkahuoneesta tai muusta tilasta, jossa opetusta annetaan, taikka koulun tilaisuudesta. Lisäksi työrauhan turvaamiseksi oppilaan oikeus osallistua opetukseen voidaan evätä enintään jäljellä olevan työpäivän ajaksi, jos on olemassa vaara, että toisen oppilaan tai muun henkilön turvallisuus kärsii oppilaan väkivaltaisen tai uhkaavan käyttäytymisen vuoksi taikka opetus tai siihen liittyvä toiminta vaikeutuu kohtuuttomasti oppilaan häiritsevän käyttäytymisen vuoksi.[[10]](#footnote-10)

Perusopetuslaki velvoittaa opetuksen järjestäjän laatimaan ja ohjeistamaan opetussuunnitelman yhteydessä suunnitelman kasvatuskeskustelujen ja kurinpidollisten keinojen käyttämisestä ja niihin liittyvistä menettelytavoista[[11]](#footnote-11). Suunnittelun tarkoituksena on varmistaa toimintatapojen laillisuus ja yhdenmukaisuus sekä oppilaiden yhdenvertainen kohtelu. Suunnittelu tukee myös koulun järjestyssääntöjen toteutumista.

Opetuksen järjestäjä huolehtii siitä, että jokaisella sen alaisella koululla on käytössään kasvatuskeskustelujen ja kurinpitomenettelyjen toteuttamista koskeva suunnitelma. Suunnitelma voidaan laatia osana opetussuunnitelmaa tai erillisenä. Se voidaan laatia kokonaisuudessaan koulujen yhteisenä tai siten, että suunnitelman rakenne ja keskeiset toimintatapalinjaukset ovat yhteisiä ja suunnitelma täsmennetään koulukohtaisesti.

Suunnitelman laadinnassa on otettava huomioon, että kurinpidossa ja työrauhan turvaamisessa voidaan käyttää vain laissa mainittuja keinoja ja että näitä keinoja käytettäessä noudatetaan hallinnon yleisiä oikeusturvaperiaatteita. Keinojen käytön tulee perustua asiallisiin, yleisesti hyväksyttäviin ja objektiivisiin syihin. Samanlaisista teoista tulee tekijästä riippumatta määrätä samanlainen seuraamus, kuitenkin siten, että tekojen toistuminen voidaan ottaa huomioon raskauttavana tekijänä. Kurinpitoseuraamusten tulee olla suhteessa tekoon. Myös oppilaan ikä ja kehitysvaihe otetaan huomioon. Kurinpidollisia keinoja ei saa käyttää oppilaita häpäisevällä tai loukkaavalla tavalla.

Opetuksen järjestäjä päättää suunnitelman laatimisesta ja valmisteluun osallistuvista tahoista. Oppilaille tulee lain mukaan järjestää mahdollisuus osallistua suunnitelman valmisteluun[[12]](#footnote-12). Yhteistyö huoltajien ja muun muassa sosiaali- ja terveydenhuollon edustajien kanssa tukee suunnitelman toteutumista. Henkilöstöä ja oppilaskuntaa tulee kuulla ennen suunnitelman hyväksymistä tai päivittämistä.

***Porin kaupunki:***

***Suunnitelma kasvatuskeskustelujen ja muiden kurinpidollisten toimien järjestämiseksi***

*Kasvatuskeskustelu (PoL 35 a §) on ensisijainen keino puututtaessa oppilaan negatiiviseen käytökseen ja sen tarkoituksena on löytää positiivisia keinoja oppilaan käyttäytymisen parantamiseksi.*

*Kasvatuskeskusteluun voidaan määrätä oppilas, joka*

*1) häiritsee opetusta tai*

*2) muuten rikkoo koulun järjestyssääntöjä tai*

*3) menettelee vilpillisesti tai*

*4) kohtelee muita oppilaita tai koulun henkilökuntaa epäkunnioittavasti tai heidän ihmisarvoaan loukkaavasti.*

*Kasvatuskeskustelu voi kestää enintään kaksi tuntia. Kasvatuskeskustelu voidaan järjestää kerralla tai useammassa osassa koulupäivän aikana tai sen ulkopuolella. Keskustelun yhteydessä oppilaalta voidaan pyytää kirjallinen selvitys tapahtuneesta. Opettaja määrää kasvatuskeskustelun ajankohdan. Kasvatuskeskustelun järjestämisestä ilmoitetaan huoltajalle ja hänelle tarjotaan mahdollisuus osallistua kasvatuskeskusteluun. Kasvatuskeskusteluun voivat oppilaan lisäksi osallistua ne koulun henkilökuntaan kuuluvat, jotka osallistuvat oppilaan opetukseen tai oppilashuoltoon.*

*Oppilas, joka häiritsee opetusta, rikkoo järjestyssääntöä tai menettelee vilpillisesti, voidaan myös määrätä jälki-istuntoon enintään kahdeksi tunniksi tai hänelle voidaan antaa kirjallinen varoitus. Opettaja päättää jälki-istunnon määräämisestä ja ilmoittaa siitä huoltajalle. Oppilasta ja huoltajaa kuullaan ennen kirjallisen varoituksen antamista tai erottamista. Rehtori antaa kirjallisen varoituksen. Opettaja tai rehtori voi määrätä opetusta häiritsevän oppilaan poistumaan jäljellä olevan oppitunnin ajaksi luokkahuoneesta tai muusta tilasta, jossa opetusta annetaan tai koulun järjestämästä tilaisuudesta. (PoL 36 §).*

*Jos on olemassa vaara, että muiden oppilaiden turvallisuus kärsii tai opetus kohtuuttomasti häiriintyy, voidaan oppilaalta evätä oikeus osallistua opetukseen jäljellä olevan työpäivän ajaksi. Päätöksen tekee rehtori. Päätöksestä ilmoitetaan oppilaan huoltajalle. Vakava rikkomus tai jos oppilas jatkaa epäasiallista käyttäytymistä jälki-istunnon tai kirjallisen varoituksen saatuaan, voi johtaa erottamiseen enintään kolmeksi kuukaudeksi. Päätöksen erottamisesta tekee sivistyslautakunta. (PoL 36 §).*

*Kurinpitotoimenpiteet kirjataan Wilmaan. Kurinpitotoimenpiteiden ohella oppilaalle järjestetään tarvittava oppilashuollollinen tuki.*

### 5.4 Opetuksen järjestämistapoja

Opetuksen järjestämisessä otetaan huomioon oppilaiden tarpeet ja olosuhteet sekä paikalliset mahdollisuudet. Näin pyritään löytämään oppimista ja hyvinvointia parhaiten edistäviä ratkaisuja.

*Vuosiluokkiin sitomaton opiskelu*

Vuosiluokkiin sitomaton opiskelu on yksilöllisen opinnoissa etenemisen mahdollistava joustava järjestely. Vuosiluokkiin sitomatonta järjestelyä voidaan käyttää koko koulun, vain tiettyjen vuosiluokkien tai yksittäisten oppilaiden opiskelun järjestämisessä. Sitä voidaan hyödyntää esimerkiksi lahjakkuutta tukevana tai opintojen keskeyttämistä ehkäisevänä toimintatapana.

Vuosiluokkiin sitomattoman opiskelun toteuttaminen edellyttää tätä koskevaa päätöstä opetussuunnitelmassa. Opetussuunnitelmassa päätetään tällöin, että eri oppiaineiden opinnoissa voidaan edetä vuosiluokkiin jaetun oppimäärän sijasta kunkin oppilaan oman opinto-ohjelman mukaisesti.[[13]](#footnote-13) Oppilaan oma opinto-ohjelma rakentuu opetussuunnitelmassa määrätyistä opintokokonaisuuksista. Opintokokonaisuudet suunnitellaan eri oppiaineille määriteltyjen tavoitteiden ja sisältöjen pohjalta. Näiden opintokokonaisuuksien suorittaminen hyväksytysti on edellytyksenä opinnoissa etenemiselle ao. oppiaineessa ja opinnoissa kokonaisuutena. Opetussuunnitelmassa on määrättävä, mitkä opintokokonaisuudet ovat oppilaalle pakollisia ja mitkä valinnaisia. Oppilaan opintojen etenemistä ja opintokokonaisuuksien suorittamista tulee seurata säännöllisesti. Oppimisen arviointi oman opinto-ohjelman mukaan edettäessä käsitellään luvussa 6.

Vuosiluokkiin sitomatonta opiskelua käytettäessä tuntijako sekä oppiaineiden opetuksen tavoitteet ja niihin liittyvät sisällöt määritellään opintokokonaisuuksittain. Opintokokonaisuudet muodostetaan kussakin aineessa valtioneuvoston asetuksen määrittelemien tuntijaon nivelkohtien väliin muodostuvien vuosiluokkakokonaisuuksien pohjalta[[14]](#footnote-14). Vuosiluokkakokonaisuudet voidaan jakaa kahdeksi tai useammaksi opintokokonaisuudeksi. Opintokokonaisuuksien sisältö voidaan myös muodostaa yhdistämällä eri oppiaineiden tavoitteita ja sisältöjä vuosiluokkakokonaisuuksien sisällä tai tarvittaessa yli tuntijaon nivelkohtien.

Tarvittaessa oman opinto-ohjelman mukaan etenemistä koskeva ratkaisu voidaan tehdä hallintopäätöksenä yksittäiselle oppilaalle myös perusopetuslain 18 §:n nojalla[[15]](#footnote-15). Tällainen hallintopäätös on mahdollinen silloinkin, kun paikallista opetussuunnitelmaa ei ole laadittu vuosiluokkiin sitomatonta opiskelua varten. Oppilaalle tulee laatia oppimissuunnitelma. Siinä on mainittava opintokokonaisuudet, jotka sisältyvät oppilaan opinto-ohjelmaan sekä määriteltävä niiden suorittamisjärjestys, aikataulu ja mahdolliset erityistavoitteet.

***Porin kaupunki:***

*Porissa oppiaineiden oppimäärät on jaettu vuosiluokkiin ja opetus on pääsääntöisesti vuosiluokkiin sidottua. Vuosiluokkiin sitomatonta opiskelua voidaan käyttää yksittäisen oppilaan kohdalla, jolloin se kirjataan tehostetun tuen oppimissuunnitelmaan.*

*Kun opinnoissa edetään vuosiluokkiin sitomattoman järjestelmän mukaan, oppiaineiden tuntimäärät, tavoitteet ja keskeiset sisällöt määritellään opintokokonaisuuksittain. Lisäksi oppimissuunnitelmassa kuvataan ne tiedot ja taidot, jotka ovat kunkin opintokokonaisuuden opiskelun aloittamisen edellytyksenä sekä se, miten oppilaan suorituksia ja opintojen etenemistä seurataan ja dokumentoidaan. Lisäksi määritellään, mitkä opintokokonaisuudet ovat oppilaalle pakollisia ja mitkä valinnaisia.*

*Vuosiluokkiin sitomattoman järjestelmän mukaan opiskeleva oppilas saa lukukauden päätteeksi todistuksen hyväksytysti suorittamistaan opintokokonaisuuksista ja siirtyy seuraavalle luokalle jatkamaan opintojaan siitä, mihin ne edellisenä lukuvuonna jäivät. Oppilas ei jää luokalleen puuttuvien tai hylättyjen suoritusten vuoksi, vaan luokalle voidaan jättää ainoastaan yleisen huonon koulumenestyksen vuoksi.*

|  |
| --- |
| **Porin Lyseon koulu** Oppiaineiden oppimäärät on jaettu vuosiluokittain ja opetuksen tavoitteet on pääsääntöisesti vuosiluokkiin sidottuja. Ne erityisen tuen oppilaat, joille on laadittu henkilökohtainen opetuksen järjestämistä koskeva suunnitelma, opiskelevat suunnitelmassa asetettujen henkilökohtaisten tavoitteiden mukaisesti. |

*Yhdysluokkaopetus*

Yhdysluokalla tarkoitetaan opetusryhmää, jossa opiskelee eri vuosiluokilla olevia tai vuosiluokkiin sitomattomasti edettäessä eri-ikäisiä oppilaita. Yhdysluokka voidaan perustaa joko oppilasmäärän pienuuden vuoksi tai pedagogisista syistä. Opetus yhdysluokassa voidaan toteuttaa kokonaan oppilaiden vuosiluokkien mukaisesti tai osittain vuorokurssiperiaatetta noudattaen. Vuorokursseittain opiskeltaessa tulee huolehtia opiskeltavien sisältöjen jatkuvuudesta ja johdonmukaisesta etenemisestä. Erityisesti on huolehdittava oppilaiden opiskelutaitojen kehittymisestä. Mikäli yhdysluokan eri vuosiluokilla on joissakin oppiaineissa erilaiset viikkotuntimäärät, oppiaineiden vuosiviikkotunnit voidaan myös jakaa osiin ja siten tasata oppiaineiden opetustunnit. Oppiaineiden opetustunteja tasattaessa tulee aina turvata oppilaan oikeus opetussuunnitelmassa määriteltyyn kokonaistuntimäärään. Mikäli oppilas siirtyy vuorokurssiperiaatteen mukaisesta opiskelusta vuosiluokittain etenevään opiskeluryhmään, oppilaan opetus järjestetään yksilöllisesti mahdollisen puuttuvan oppimäärän tai sen osan suorittamiseksi.

Opiskelu yhdysluokassa voidaan toteuttaa myös vuosiluokkiin sitomattomana perusopetusasetuksen mukaisesti[[16]](#footnote-16). Tällöin oppimäärä määritellään opetussuunnitelmassa opintokokonaisuuksina jakamatta sitä vuosiluokkiin. Vuosiluokkiin sitomaton opiskelu voi koskea kaikkia koulun oppilaita, tiettyä yhdysluokkaa tai yksittäisiä oppilaita.

Yhdysluokkaopetuksessa on hyvät edellytykset edistää opetuksen eheyttämistä ja käyttää monialaisia oppimiskokonaisuuksia. Yhdysluokkaopetuksessa hyödynnetään erityisesti vertais- ja mallioppimisen mahdollisuuksia. Yhdysluokissa lähiopetusta voidaan tukea ja rikastaa myös etäyhteyksiä hyödyntäen.

***Porin kaupunki:***

*Porissa yhdysluokkaopetusta voidaan järjestää tarvittaessa. Mikäli koulussa järjestetään yhdysluokkaopetusta, siitä mainitaan koulun opetussuunnitelmassa. Koulun opetussuunnitelmassa määritellään, toteutetaanko yhdysluokkaopetus oppilaiden vuosiluokkien mukaisesti vai vuorokursseittain. Yhdysluokkaopetuksessa tulee turvata oppilaan oikeus opetussuunnitelmassa määriteltyyn kokonaistuntimäärään.*

|  |
| --- |
| **Porin Lyseon koulu**Porin Lyseon koulussa ei ole yhdysluokkaopetusta. |

*Etäyhteyksiä hyödyntävä opetus*

Perusopetuksessa voidaan hyödyntää etäyhteyden kautta tapahtuvaa opetusta ja näin täydentää opetusta sekä tarjota monipuolisia opiskelumahdollisuuksia eri oppiaineisiin. Etäyhteyden kautta annettavasta opetuksesta vastaa aina perusopetuksen järjestämisluvan saanut opetuksen järjestäjä. Opetustavan soveltuvuutta pohditaan erityisesti oppilaiden iän ja edellytysten näkökulmasta.

Etäyhteyksillä voidaan tukea erityisesti harvemmin opiskeltujen kielten ja uskontojen sekä valinnaisten aineiden opetusta. Etäyhteyksiä hyödyntävällä opetuksella edistetään oppilaiden yhdenvertaisia mahdollisuuksia monipuoliseen ja laadukkaaseen perusopetukseen koulun koosta ja sijainnista riippumatta. Etäyhteyksien käyttö lisää osaltaan koulun toiminnan ekologista kestävyyttä.

Etäyhteyksiä hyödyntämällä opetusta voidaan sekä eriyttää että eheyttää. Opetuksella voidaan vastata oppilaiden yksilöllisiin tarpeisiin - tarjota erityislahjakkuuden kehittymistä tukevaa opetusta, syventää koulun tarjoamaa oppimisen ja koulunkäynnin tukea tai huolehtia opetuksesta joissakin poikkeustilanteissa, esimerkiksi oppilaan pitkän sairausjakson aikana. Etäyhteyksien ja erilaisten opetusteknologioiden käyttö monipuolistavat oppimisympäristöjä. Tällöin voidaan käyttää eri opettajien osaamista sekä koulun yhteistyökumppaneiden ja mahdollisten kansainvälisten verkostojen asiantuntemusta oppilaiden tarpeiden ja opetuksen tavoitteiden mukaisesti.

Oppimisympäristön turvallisuudesta sekä oppilaiden valvonnasta ja ohjauksesta huolehditaan samojen periaatteiden mukaisesti kuin muissakin opetustilanteissa. Opetusryhmällä tulee olla turvallisuudesta ja hyvinvoinnista vastaava opettaja ja oppilaiden mahdollisuudet oppimista edistävään vuorovaikutukseen tulee turvata. Oppilaiden tarpeet huomioonottavalla ja opetusteknologian mahdollisuuksia hyödyntävällä pedagogisella suunnittelulla varmistetaan opetuksen laadukas toteuttaminen. Tekijänoikeuksia koskevan lainsäädännön toteutumiseen kiinnitetään erityistä huomiota.

***Porin kaupunki:***

*Etäyhteyksiä hyödyntävä opetus on yksi opetuksen muoto. Koska opetusta toteutetaan sekä perusopetuksessa että perusopetuksen ulkopuolella yhä enemmän etäyhteyksiä hyödyntäen, oppilaiden valmiuksia etäopiskeluun tulee lisätä. Etäyhteyksiä hyödyntävän opetuksen tavoitteena on parantaa opetustarjonnan monipuolisuutta sekä lisätä alueellista ja kansallista tasavertaisuutta harvinaisten oppiaineiden opiskelussa.*

*Kun opetus järjestetään etäyhteyksiä hyödyntäen, koulutuksen järjestäjällä on vastuu valvoa opetuksen laatua. Opetusta järjestävä taho vastaa opetuksen toteuttamisesta opetussuunnitelman mukaisesti ja oppimisen arvioinnista. Etäopetusta vastaanottavalla koululla on vastuu oppilaiden valvonnasta ja ohjaamisesta opetustilanteessa. Vastaanottava koulu järjestää myös opetuksen kannalta tarvittavat tilat ja välineet. Etäopetuksen ohjaaja huolehtii yleisestä järjestyksestä, tekniikan toimimisesta sekä ohjaa opetukseen osallistuvaa oppilasta. Vastaanottava koulu huolehtii oman koulunsa ja oppilaiden osalta yhteydenpidosta opetusta antavaan tahoon.*

*Etäyhteyksiä hyödyntävä opetus ei korvaa lähiopetusta, mutta sitä voidaan erityisesti hyödyntää esimerkiksi katsomusaineiden ja harvinaisten kielten opetuksessa tai tilanteissa, joissa oppilas on terveydellisistä syistä pitkään koulusta pois. Terveydellisistä syistä kotona opiskelevat oppilaat voivat osallistua koulun ja luokan toimintaan etäyhteyksien avulla.*

|  |
| --- |
| **Porin Lyseon koulu**Koulussa hyödynnetään etäopetusta mm. järjestettäessä eri uskontokuntiin kuuluvien oppilaiden opetusta. Opetus järjestetään yhteistyönä sivistyskeskuksen kanssa ja se suunnitellaan ja sen tarve arvioidaan vuosittain osana koulun vuosisuunnitelmaa. |

 *Joustava perusopetus*

Perusopetuslain mukaan kunta voi järjestää päättämässään laajuudessa perusopetuksen 7–9 vuosiluokkien yhteydessä annettavaa joustavan perusopetuksen toimintaa[[17]](#footnote-17). Tässä käytetään joustavan perusopetuksen toiminnasta nimitystä joustava perusopetus. Opetus toteutetaan perusopetusta koskevien säädösten ja opetussuunnitelman perusteiden mukaisesti.

Joustavalla perusopetuksella pyritään vähentämään perusopetuksen keskeyttämistä ja ehkäisemään syrjäytymistä[[18]](#footnote-18). Tavoitteena on vahvistaa oppilaiden opiskelumotivaatiota ja elämänhallintaa. Perusopetuksen oppimäärän suorittamisen lisäksi oppilaita tuetaan, kun he siirtyvät seuraavaan koulutusvaiheeseen ja edistetään heidän valmiuksiaan menestyä opiskelussa.

Joustava perusopetus on tarkoitettu niille 7–9-luokkien oppilaille, joilla on alisuoriutumista ja heikko opiskelumotivaatio sekä oppilaille, joiden arvioidaan olevan vaarassa syrjäytyä jatkokoulutuksesta ja työelämästä. Opetuksessa korostuu moniammatillinen sekä eri hallintokuntien ja organisaatioiden välinen yhteistyö. Yhteistyöhön voivat osallistua myös ammatilliset oppilaitokset ja lukiot, vapaan sivistystyön oppilaitokset sekä nuorten työpajat. Joustavaa perusopetusta suunnittelemaan ja organisoimaan voidaan muodostaa ohjausryhmä.

Koulun toimintatapoja ja opetusmenetelmiä kehitetään niin, että ne vastaavat joustavaan perusopetukseen valittujen oppilaiden yksilöllisiä tarpeita. Erityistä huomiota kiinnitetään työmuotoihin, joilla lisätään oppilaiden osallisuutta ja yhteenkuuluvuutta kouluyhteisössä sekä vahvistetaan huoltajien ja kaikkien joustavassa perusopetuksessa työskentelevien yhteistä kasvatustyötä. Opetuksessa painotetaan toiminnallisia ja työpainotteisia opiskelumenetelmiä.

Joustava perusopetus järjestetään pienryhmämuotoisesti koulussa, työpaikoilla ja muissa oppimisympäristöissä moniammatillista yhteistyötä sekä tuki- ja neuvontapalveluita käyttäen[[19]](#footnote-19). Opettajan lisäksi toimintaan osallistuu nuorten sosiaalisen kasvun tukemiseen, perheiden kanssa tehtävään yhteistyöhön sekä muuhun tuki- ja neuvontatyöhön perehtynyt, opetuksen järjestäjän nimeämä ammattilainen. Opetusta voidaan tarvittaessa antaa osittain myös muun opetusryhmän yhteydessä.

Opetus toteutetaan lähiopetuksena koulussa sekä ohjattuna opiskeluna työpaikoilla ja muissa oppimisympäristöissä. Opiskelu koulun ulkopuolella on oleellinen osa joustavaa perusopetusta. Näiden jaksojen aikana oppilailla on oikeus opettajan antamaan ohjaukseen ja opetukseen. Oppilaille annetaan opetussuunnitelman mukaisia oppimistehtäviä. Suoriutuminen oppimistehtävistä otetaan huomioon oppilaan arvioinnissa. Työpaikoilla ja muissa oppimisympäristöissä oppilaiden kanssa työskentelevä henkilöstö tulee perehdyttää työturvallisuuteen, tietosuojaan ja salassapitoon liittyviin sekä muihin tarvittaviin säädöksiin.

Oppilas valitaan joustavaan perusopetukseen oppilaan tai huoltajan hakemuksesta. Oppilaita valittaessa heihin on sovellettava yhdenvertaisia valintaperusteita. Opetuksen järjestäjä päättää oppilasvalinnan perusteista ja valintamenettelystä.[[20]](#footnote-20) Oppilasvalinnasta tehdään hallintopäätös joka valmistellaan moniammatillisesti. Jos yksittäinen oppilas siirtyy pois joustavasta perusopetuksesta ennen perusopetuksen päättymistä, tehdään joustavan perusopetuksen päättymisestä hallintopäätös.

Joustavan perusopetuksen oppilaalla on oikeus säädösten mukaiseen oppimisen ja koulunkäynnin tukeen, ohjaukseen ja oppilashuoltoon. Oppilas voi tarvitessaan saada yleistä tai tehostettua tukea. Poikkeuksellisesti joustavaan perusopetukseen voidaan ottaa myös erityistä tukea saava oppilas, mikäli oppilas kykenee noudattamaan opetuksessa käytettävää opetussuunnitelmaa ja järjestelyä voidaan pitää oppilaan edun mukaisena.[[21]](#footnote-21)

Joustavan perusopetuksen oppilaalle laaditaan oppimissuunnitelma tai tarkistetaan hänelle jo aiemmin laadittua oppimissuunnitelmaa. Suunnitelma laaditaan yhteistyössä oppilaan ja huoltajan kanssa. Se sisältää soveltuvin osin samoja osa-alueita kuin tehostetun tuen aikana laadittava oppimissuunnitelma. Lisäksi oppimissuunnitelmassa kuvataan oppilaan joustavan perusopetukseen liittyvät erityispiirteet, kuten opetuksen järjestäminen koulun ulkopuolisissa oppimisympäristöissä. Mikäli oppilas saa erityistä tukea, joustava perusopetus kuvataan vastaavalla tavalla henkilökohtaisessa opetuksen järjestämistä koskevassa suunnitelmassa eli HOJKSissa.

***Porin kaupunki:***

*Joustava perusopetus on tarkoitettu vuosiluokkien 7–9 oppilaille, jotka ovat vaarassa jäädä ilman perusopetuksen päättötodistusta. Joustavan perusopetuksen toteuttamistapa voi vaihdella yksilöllisesti. Painopiste voi olla työssäoppimisessa, oppilaiden jatko-opintojen kannalta välttämättömän osaamisen kartuttamisessa ja/tai oppilaan kasvatuksellisessa tukemisessa ja omien vahvuuksien paikantamisessa. Joustavan perusopetuksen ryhmään voidaan ottaa oppilas, jolla on*

* *tarve vaihtoehtoiselle opiskelumuodolle perusopetuksen loppuun saattamiseksi,*
* *riittävästi motivaatiota ja valmiutta opiskella joustavan perusopetuksen ryhmässä ja*
* *riittävä kielitaito (kun on kyse vieraskielisestä oppilaasta).*

*Opetus järjestetään normaalia pienemmässä ryhmässä. Osa opetuksesta toteutetaan työjaksojen aikana. Oppilaat osallistuvat soveltuvin osin yleisopetuksen ryhmiin esimerkiksi valinnaisissa aineissa sekä taide- ja taitoaineissa.*

*Koulussa joustavasta perusopetuksesta vastaa rehtori tukenaan tiimi, johon kuuluvat koulun rehtorin lisäksi ryhmän opettaja ja koulukuraattori. Koulun kuraattorin osallistuminen toimintaan on välttämätöntä moniammatillisuuden toteutumiseksi. Tiimiin voivat kuulua tarvittaessa koulunkäyntiohjaaja ja koulun muu oppilashuoltohenkilöstö. Tiivistä yhteistyötä tehdään myös oppilaanohjaajan kanssa toisen asteen jatko-opintojen järjestämiseksi.*

*Opettaja vastaa ryhmän opetuksesta ja toiminnasta. Oppilasta varten asetetut tavoitteet, opetuksen sisällöt, oppimisen arviointi, oppimisympäristöt ja tukitoimet suunnitellaan ja toteutetaan perusopetuksen opetussuunnitelman mukaan. Oppimisympäristöjen ja työtapojen valinnassa korostuvat toiminnallisuus ja käytännönläheisyys. Koulun opetussuunnitelmaan kirjataan, miten koulun ulkopuolella tapahtuva opiskelu järjestetään ja miten oppilaiden opiskelua tällöin ohjataan ja seurataan. Työpaikkajaksoista tehdään sopimus, jossa eritellään eri tahojen vastuut ja velvoitteet.*

*Koulun opetussuunnitelmassa tarkennetaan työnjako ja toimijoiden vastuut.*

*Joustavassa perusopetuksessa korostuu yhteistyö huoltajien kanssa ja heidän sitouttamisensa opetuksen tavoitteisiin ja toimintaperiaatteisiin sekä oppilaan opintojen tukemiseen. Koulun ulkopuolella tärkeitä yhteistyökumppaneita ovat mm. toisen asteen oppilaitokset, työpaikat sekä eri viranomaistahot, kuten perusturva ja nuorisopalvelut. Toiminnassa hyödynnetään erilaisia tuki- ja neuvontapalveluita.*

*Joustava perusopetuksen haetaan hakemuksella, jonka allekirjoittavat sekä oppilas että huoltaja. Hakijoille ja mahdollisuuksien mukaan heidän huoltajilleen tehdään haastattelu, jossa tarkennetaan oppilaan valmiuksia ja motivaatiota opiskella joustavan perusopetuksen ryhmässä. Valinta tehdään hakemusten, haastattelujen ja opettajien ja/tai oppilashuollon henkilöstön suositusten perusteella. Koulu tiedottaa kohderyhmään kuuluville oppilaille ja heidän huoltajilleen joustavasta perusopetuksesta ja hakumenettelystä. Oppilasvalinnat käsitellään moniammatillisesti. Oppilasvalinnasta tehdään hallintopäätös.*

|  |
| --- |
| **Porin Lyseon koulu**Porin Lyseon koulussa ei järjestetä joustavan perusopetuksen toimintaa. |

*Opetus erityisissä tilanteissa*

Oppilaan opetuksen järjestäminen ja oppilaan tarvitsema tuki edellyttää erityistä pohdintaa esimerkiksi oppilaan sairastuessa vakavasti tai vaikeassa elämäntilanteessa. Perusopetusta voidaan tällöin järjestää muun muassa sairaalaopetuksena, koulukodissa, vastaanottokodissa tai -keskuksessa taikka vankilassa tai muussa rangaistuslaitoksessa annettavana opetuksena.

Sairaalan sijaintikunta on velvollinen järjestämään sairaalassa potilaana olevalle oppilaalle opetusta siinä määrin kuin se oppilaan terveys huomioon ottaen on mahdollista. Hoidosta vastaavan sairaalan sijaintikunta on velvollinen järjestämään myös muulle erikoissairaanhoidossa olevalle oppivelvolliselle oppilaalle opetusta ja tukea siinä määrin kuin se hänen terveytensä, pedagogiset erityistarpeensa ja erikoissairaanhoidon hoidolliset ja kuntoutukselliset toimenpiteet huomioon ottaen on perusteltua, jos opetuksen järjestäminen muutoin ei ole perusopetuslain tai muun lain mukaisista tukitoimista huolimatta oppilaan edun mukaista. Myös kunta, jossa on erikoissairaanhoidon muu toimintayksikkö, voi järjestää opetusta erikoissairaanhoidossa olevalle oppilaalle. Erikoissairaanhoidossa olevan oppilaan opetuksessa yhdistyvät oppimista ja koulunkäyntiä ylläpitävä sekä oppilaan hoitotavoitteita tukeva kokonaiskuntoutuksellinen tavoite. Oppilaan opetuksen järjestäjä ja sairaalan sijaintikunta sopivat ja järjestävät moniammatillisessa yhteistyössä siirtymisen kannalta välttämättömän tuen sairaalaopetukseen tai sieltä takaisin omaan kouluun siirtyvälle oppilaalle.[[22]](#footnote-22) Sairaalaopetuksessa voidaan hyödyntää myös etäyhteyksien kautta tapahtuvaa opetusta. Oppilaan kotikunta on velvollinen maksamaan kotikuntakorvauksen sairaalakoulussa olevista oppilaista.

Kodin ulkopuolelle sijoitettujen lasten opetuksesta vastaa se kunta, johon lapsi on sijoitettu. Lastensuojelulaitokseen sijoitetun oppilaan opetuksesta vastaa laitoksessa toimiva koulu, jos laitoksella on opetuksen järjestämislupa. Lastensuojelulain perusteella sijoitettujen oppilaiden kotikunnalle on säädetty velvollisuus maksaa kotikuntakorvaus.[[23]](#footnote-23) Oppivelvollisuusikäisten vankilaopetuksesta vastaa se kunta, jossa vankila sijaitsee.

Kunta voi osoittaa oppilaan lähikouluksi sopimuksen mukaisesti oman kunnan koulun sijasta myös toisen kunnan koulun, sellaisen yksityisen yhteisön tai säätiön ylläpitämän koulun, jolla on opetuksen järjestämislupa, tai valtion koulun.

***Porin kaupunki:***

*Sairaalaopetusta järjestetään Porissa Tiilimäen koulussa. Sairaalaopetuksessa olevien oppilaiden osalta huolehditaan tarvittavista tiedonsiirtoluvista oppilaan oman koulun ja sairaalakoulun välillä. Moniammatillinen yhteistyö ja yhteistyö oppilaiden huoltajien kanssa ovat keskeistä oppilaan koulunkäynnin järjestämisessä. Perusopetuksen päättövaiheessa korostuu yhteistyö oppilaan oman koulun oppilaanohjaajan kanssa. Tiilimäen koulun opetussuunnitelmassa tarkennetaan, miten yhteistyö ja oppilaan tukeminen hoidetaan oppilaan siirtyessä omasta koulustaan sairaalaopetukseen ja hänen palatessa jälleen omaan kouluun.*

*Ruotsinkielistä opetusta järjestää Björneborgs Svenska Samskola.*

|  |
| --- |
|   |

### 5.5 Opetuksen ja kasvatuksen tavoitteita tukeva muu toiminta

Perusopetuksen yhteydessä voidaan oppilaille järjestää kirjastotoimintaa, kerhotoimintaa ja muuta opetukseen läheisesti liittyvää toimintaa[[24]](#footnote-24). Opetuksen järjestäjä päättää toiminnan järjestämisestä ja laajuudesta. Myös kouluruokailu, välituntitoiminta sekä koulun päivänavaukset, juhlat, retket, opintokäynnit ja leirikoulut sekä mahdollisuuksien mukaan koulumatkat järjestetään siten, että ne tukevat oppilaiden oppimiselle, monipuoliselle kehittymiselle ja hyvinvoinnille asetettuja tavoitteita. Ne myös osaltaan vahvistavat kokemusta hyvästä ja turvallisesta koulupäivästä ja tekevät mahdolliseksi oppilaiden näkökulmasta eheän, vireyttä vahvistavan ja vaihtelevan päivän. Paikallisessa opetussuunnitelmassa määritellään toimintaa ohjaavat tavoitteet ja järjestämisen periaatteet. Koulukohtaisesta järjestämisestä päätetään lukuvuosisuunnitelmassa.

*Koulun kerhotoiminta*

Kerhotoiminta on oppituntien ulkopuolista toimintaa, jonka lähtökohtana ovat koulun kasvatukselliset, opetukselliset ja ohjaukselliset tavoitteet. Se on osa maksutonta perusopetusta ja rakentaa omalta osaltaan toiminnan yhteisöllisyyttä ja rikastuttaa koulun toimintakulttuuria. Kerhotoiminnan tehtävä on tukea oppilaiden monipuolista kasvua ja kehitystä. Kerhot tarjoavat oppilaille mahdollisuuksia tutustua erilaisiin harrastuksiin. Tavoitteena on lisätä harrastuneisuutta sekä tuottaa yhdessä tekemisen, osaamisen, onnistumisen ja ilon kokemuksia. Kerhotoiminnassa oppilaat saavat tilaisuuksia koulussa opitun soveltamiseen, luovaan toimintaan ja monimuotoiseen vuorovaikutukseen aikuisten ja toisten oppilaiden kanssa. Kerhot voivat lisätä oppilaiden osallisuutta ja vaikutusmahdollisuuksia sekä arjen hallintaa ja turvallisuutta.

Joustavilla kerhotoiminnan ratkaisuilla tuetaan oppilaan päivän kokonaisuutta. Kerhotoiminnan järjestämis- ja toteuttamistapoja kehitetään ja oppimisympäristöä muokataan harrastuneisuutta tukevaksi. Oppilaiden osuutta kerhotoiminnan suunnittelussa lisätään. Kerhotoiminnan järjestäminen tarjoaa mahdollisuuden vahvistaa myös kodin ja koulun kasvatusyhteistyötä sekä yhteistyötä ympäröivän yhteiskunnan kanssa. Koulut voivat hyödyntää kerhotoiminnan järjestämisessä eri hallintokuntien, yhteisöjen, yritysten ja järjestöjen sekä koulun muiden sidosryhmien osaamista.

***Porin kaupunki:***

*Koulun kerhotoiminta on oppituntien ulkopuolista toimintaa, jonka lähtökohtana ovat koulun kasvatukselliset, opetukselliset ja ohjaukselliset tavoitteet. Koulupäivän jälkeen järjestettävänä ohjattuna toimintana se lisää koulun yhteisöllisyyttä ja kouluviihtyvyyttä sekä rikastuttaa koulun toimintakulttuuria. Kerhotoiminta tukee oppilaan päivän kokonaisuutta ja edistää oppilaiden hyvinvointia. Kerhotoiminnan tavoitteena on tarjota monipuolista ja laadukasta toimintaa lapsille ja nuorille, tutustuttaa heitä erilaisiin vapaa-ajan toimintoihin ja innostaa aktiiviseen elämään. Keskeistä ovat onnistumisen kokemukset ja mahdollisuus soveltaa koulussa opittua. Kerhotoiminnan tavoitteena on myös lisätä porilaisten lasten ja nuorten tasavertaisia mahdollisuuksia harrastamiseen. Kerhotoiminnassa tarjotaan oppilaille osallistumisen mahdollisuuksia.*

*Rehtori vastaa koulun kerhotoiminnasta. Kerhotoiminta on oppilaalle maksutonta ja vapaaehtoista. Kerhot järjestetään joko kouluilla tai koulujen välittömässä yhteydessä. Koulut tarkentavat kerhotoiminnan toteuttamisen lukuvuosisuunnitelmassaan.*

|  |
| --- |
| **Porin Lyseon koulu**Kerhotoiminnan tavoitteet ovat· kodin ja koulun kasvatustyön tukeminen· lasten ja nuorten osallisuuden lisääminen· mahdollisuuden antaminen sosiaalisten taitojen kehittämiseen ja yhteisöllisyyteenkasvamiseen· mahdollisuuden antaminen onnistumisen ja osaamisen kokemukseen· luovan toiminnan ja ajattelun kehittäminen· lasten ja nuorten kannustaminen tuottamaan omaa kulttuuriaan· mahdollisuus oppilaan tuntemisen lisäämiseen· harrastuneisuuden tukeminen ja myönteisten harrastusten edistäminen.Kerhotoiminnan järjestämisestä päätetään lukuvuosisuunnitelmassa. |

*Koulun kirjastotoiminta*

Koulun kasvatus- ja opetustyön tukemiseksi voidaan järjestää koulukirjastotoimintaa ja toteuttaa sitä yhteistyössä lähikirjaston ja muiden kirjastojen kanssa. Kirjastotoiminnalla vahvistetaan oppilaiden yleissivistyksen ja maailmankuvan laajenemista ja avartumista. Monimuotoinen koulukirjastotoiminta tukee oppimiskäsityksen toteutumista aidoissa oppimistilanteissa ja luo oppilaille mahdollisuuksia monenlaisten vastuutehtävien hoitamiseen. Koulun kirjasto ja muut kirjastot tarjoavat aktivoivia ja virikkeisiä oppimisympäristöjä sekä monipuolisia työtapoja. Kirjastotoiminnan tehtävänä on kannustaa oppilaita omaehtoiseen lukemiseen ja omiin lukuvalintoihin, tyydyttää heidän tiedonhaluaan, kannustaa hakemaan tietoa eri lähteistä ja arvioimaan tietolähteitä. Toiminta lisää mahdollisuuksia opetuksen eriyttämiseen, oppilaiden yksilöllisten kiinnostusten mukaiseen työskentelyyn sekä yhteistyöhön kotien kanssa. Yhdessä koulu ja kirjasto ohjaavat elinikäiseen oppimiseen ja aktiiviseen kansalaisuuteen.

***Porin kaupunki:***

*Koulut voivat käyttää Satakunnan maakuntakirjaston palveluja pääkirjaston lisäksi lähikirjastoissa ja kirjastoautossa. Kirjastot tarjoavat kouluille muun muassa tiedonhaun opetusta, kirjavinkkausta, kirjojen lainausta luokille, lukudiplomeja, satutunteja ja teemapäiviä. Koulut voivat käyttää kirjaston palveluja myös ilman ohjattua opastusta.*

*Kouluruokailu*

Kouluruokailun tehtävänä on oppilaiden terveen kasvun ja kehityksen, opiskelukyvyn sekä ruokaosaamisen tukeminen. Opetukseen osallistuvalle on annettava jokaisena työpäivänä täysipainoinen maksuton ateria. Ateria nautitaan tarkoituksenmukaisesti järjestettynä ja ohjattuna ruokailuna.[[25]](#footnote-25) Kouluruokailun järjestämisessä otetaan huomioon ruokailun terveydellinen, sosiaalinen ja kulttuurinen merkitys. Ruokailuhetkillä on tärkeä virkistystehtävä ja niillä edistetään kestävää elämäntapaa, kulttuurista osaamista sekä ruoka- ja tapakasvatuksen tavoitteita. Oikea-aikainen ja kiireetön ruokailu ja mahdolliset välipalat varmistavat jaksamisen koulupäivän aikana. Viihtyisä ruokailuhetki lisää hyvinvointia koko kouluyhteisössä.

Kouluruokailu on oppilaille tärkeä osa koulupäivää. Oppilaita kannustetaan osallistumaan kouluruokailun ja etenkin ruokailuhetkien suunnitteluun, toteuttamiseen ja arviointiin. Opettajat huolehtivat ruokailun yhteydessä annettavasta ohjauksesta ja kasvatuksesta yhdessä koulun muiden aikuisten kanssa. Kouluruokailun tavoitteista ja järjestämisestä keskustellaan kotien kanssa ja yhdessä tuetaan oppilaiden kehitystä. Kouluruokailuun osallistumista sekä ruoan ja ruokailutilanteen laatua seurataan ja arvioidaan säännöllisesti.

Opetushenkilöstö ja ruokailusta vastaava henkilöstö tekevät yhteistyötä kouluruokailun järjestämisessä ja toiminnan kehittämisessä. Mikäli oppilaalla on yksilöllisiä ravitsemukseen sekä terveyden tai sairauden hoitoon liittyviä tarpeita, tulee oppilaan, huoltajan, ruokailusta vastaavan henkilöstön ja kouluterveydenhuollon sopia yhdessä ruokailuun liittyvistä tukitoimista ja seurannasta.[[26]](#footnote-26)

***Porin kaupunki:***

*Perusopetuslain mukaan opetukseen osallistuvalle on annettava jokaisena työpäivänä tarkoituksenmukaisesti järjestetty ja ohjattu, täysipainoinen maksuton ateria. Kouluruokailu järjestetään siten, että se tukee koulun opetus- ja kasvatustehtävää. Ruokailutilanteet toteutetaan kestävän kehityksen periaatteita noudattaen. Kouluruokailussa otetaan huomioon oppilaiden lääketieteellisistä syistä johtuvat erityisruokavaliot ja tilanteesta riippuen myös eettisistä syistä johtuvat erityisruokavaliot.*

*Kouluruokailun ajoittuminen koulupäivään määritellään koulun lukuvuosisuunnitelmassa.*

|  |
| --- |
| **Porin Lyseon koulu**TERVEYTTÄ EDISTÄVIEN RUOKAILUTOTTUMUSTEN OPPIMINENKouluateria antaa oppilaalle ravintoa ja energiaa, jota hän tarvitsee jaksaakseen opiskella ja säilyttääkseen työvireytensä koko koulupäivän. Hyvin suunniteltu ja valmistettu kouluateria on oppilaan hyvän ravitsemuksen ja terveyden perusta. Se täydentää kodissa tapahtuvaa ruokailua ja luo siten pohjaa oppilaan terveyttä edistäville ruokailutottumuksille. Valtion ravitsemusneuvottelukunnan antamien suomalaisten ravitsemussuositusten mukaan hyvä ruoka on maukasta, monipuolista ja värikästä. Sitä syödään sopivasti, niin että energian saanti vastaa kulutusta. Saman suosituksen mukaan kouluruokailu tarjoaa kolmanneksen oppilaan päivittäisestä ravinnon tarpeesta.MONIPUOLISEN RAVINNON KOOSTUMINENRuoka on tarjolla ruokasalissa kaksipuolisessa linjastossa, joista annos kootaan omatoimisesti. Ruokaa tulee ottaa sen verran, ettei tarvitsisi heittää ruokaa pois. Joissakin kappaleruoissa (esim. lihapullat, uunimakkara, kalapalat) määrää joudutaan rajoittamaan, jotta varattu määrä riittää kaikille oppilaille. Tällöin kappalemäärä on erikseen ilmoitettuna linjaston päällä olevassa tiedotteessa ja määrää tulee ehdottomasti noudattaa. Kouluruokaan sisältyy salaatti, leipä, ravintorasva ja juoma lämpimän aterian lisäksi. Maito vaihtoehtoina ovat rasvaton maito ja ykkösmaito.Tärkeää olisi aterian kaikkien eri osien nauttiminen, jotta ravintoaineiden saanti olisi monipuolista. Ateriasta muotoutuu täysipainoinen kokonaisuus, kun oppilas syö kaikki ateriakokonaisuuteen kuuluvat osat eli lämpimän ruoan, leivän, margariinin, ruokajuoman ja tuoreannoksen. Joka päivä ei tietenkään voi olla kaikkien 900 oppilaan lempiruokaa, mutta tärkeää olisi oppia myös tällaisina päivinä syömään riittävästi jaksaakseen koulupäivän. Ruoat valmistetaan ruokalistan mukaan, jota noudatetaan kaikissa Porin peruskouluissa ja lukioissa. Ruokalista on nähtävillä Satakunnan Kansan sunnuntain numerossa, internetissä kouluviraston sivuilla ja tietenkin omassa ruokasalissa. Astiat palautetaan omatoimisesti astianpalautuslinjastoon. Ruokailutavathan ovat sivistyneen ihmisen mittari.HYVÄT TAVAT JA SOSIAALISUUTEEN KASVAMINENKouluruokailu palvelee monin eri tavoin kasvatuspäämäärien saavuttamista. Jokainen oppilas voi käyttää ruokailuun 30 minuuttia päivässä, eli lähes sata tuntia lukuvuodessa. Ruokailutapahtuma on elämänläheinen vuorovaikutustilanne, jonka aikana opitaan luontevasti omatoimisuutta, toisen huomioon ottamista ja vastuuta. Ruokalassa käyttäydytään rauhallisesti, asiallisesti ja muut huomioon ottaen. Takki ja lakki jätetään ruokalan ulkopuolella sijaitseviin naulakoihin. Ruokatunnin tulisi monipuolisen ravinnon lisäksi tarjota lepoa ja virkistystä sekä kiireetöntä yhdessäoloa.ERITYISRUOKAVALIOTErityisruokavaliot ovat tarjolla keittiön puoleisessa päädyssä erityisruokavaliolinjastossa. Mikäli oppilas noudattaa erityisruokavaliota, tulee hänen ilmoittaa siitä keittiölle luokanvalvojalta/ terveydenhoitajalta saatavalla lomakkeella. Ruokavalion muutoksista tulee ilmoittaa keittiölle myös siinä tapauksessa, että vältettävien ruoka-aineiden listasta karsiutuu jotain pois. Erityisen tarkoissa dieeteissä on syytä tulla keskustelemaan suoraan keittiölle emännän kanssa, jotta toimitaan varmasti oikein ja hyvässä yhteisymmärryksessä oppilaan kanssa. Kunkin päivän erityisruokavaliosta löytyy informaatiota sekä ruokalan ovesta että dieettipöydän läheisyydessä olevalta ilmoitustaululta.AMMATTITAIDOLLA ASIAKASPALVELUAKeittiöhenkilökuntamme on ammattitaitoista ja pyrimme jokaisena päivänä tekemään parhaamme valmistaaksemme oppilaillemme maittavaa ruokaa. Keräämme säännöllisesti asiakkailtamme palautetta ja palaute on aina tervetullutta suoraan meille keittiöhenkilökunnalle. |

*Välitunnit, päivänavaukset ja muut koulun yhteiset tapahtumat*

Perusopetusasetuksen mukaan opetukseen tulee käyttää tuntia kohti vähintään 45 minuuttia ja opetukseen käytettävä aika jaetaan tarkoituksenmukaisiksi opetusjaksoiksi. Osa työajasta voidaan käyttää työelämään tutustuttamiseen sekä lukuvuoden päättäjäisiin ja muihin yhteisiin tapahtumiin.[[27]](#footnote-27) Säännös luo edellytykset koulupäivän monenlaiseen rytmittämiseen sekä välituntien järjestämiseen oppilaiden hyvinvointia edistävällä tavalla. Yhteisiä tapahtumia voivat olla muun muassa koulun juhlat, teemapäivät ja retket. Opintokäynnit ja leirikoulut voivat koskea koko kouluyhteisöä tai vain joitakin tai jotakin opetusryhmää. Myös niissä hyödynnetään perusopetusasetuksen mukaista koulutyön joustavan järjestämisen mahdollisuutta. Päivän työ aloitetaan lyhyellä päivänavauksella[[28]](#footnote-28).

Koulun yhteisöllisyyden ja oppilaiden terveen kehityksen, sosiaalisten suhteiden sekä opiskelussa jaksamisen kannalta välitunnit, päivänavaukset ja monenlaiset yhteiset tapahtumat ovat tärkeitä. Niitä hyödynnetään myös osana monialaisia oppimiskokonaisuuksia. Ne vahvistavat oppilaiden laaja-alaista osaamista ja tekevät näkyväksi koulun kulttuurista ja kielellistä monimuotoisuutta. Opintokäynnit ja leirikoulut puolestaan tarjoavat mahdollisuuksia oppimisympäristön laajentamiseen ja oppimiseen autenttisissa tilanteissa sekä yhteistyöhön eri toimijoiden kanssa.

Opetuksen järjestäjällä on paljon harkintavaltaa sen suhteen, miten koulupäivä jaetaan opetusjaksoihin ja välitunteihin, mitä muuta toimintaa koulupäiviin sisältyy ja millaisia toimintamuotoja käytetään. Ratkaisut muokkaavat koulun toimintakulttuuria. Niitä tehtäessä otetaan huomioon perusopetuksen toimintakulttuurin kehittämisen periaatteet.

***Porin kaupunki:***

*Opintokäyntien, opintoretkien, teemapäivien ja -viikkojen sekä päivänavausten teemat valitaan siten, että ne tukevat laaja-alaisen osaamisen tavoitteita ja koulun toimintakulttuuria. Yhteiset tapahtumat ja päivänavaukset voivat myös olla osa monialaisten oppimiskokonaisuuksien toteuttamista. Edellä mainitut tapahtumat järjestetään siten, että oppilailla on mahdollisuus osallistua niiden suunnitteluun ja toteuttamiseen. Oppilaiden turvallisuuteen kiinnitetään erityistä huomiota.*

*Opintoretket, leirikoulut, tapahtumat, teemapäivät ja -viikot kirjataan alustavasti koulun lukuvuosisuunnitelmaan. Opintoretket voivat ylittää työjärjestyksen mukaisen koulupäivän pituuden ja ruokailu voi tapahtua muualla kuin koulussa. Opintokäynti on koulupäivän aikana toteutettava vierailu, jossa ruokailu tapahtuu yleensä koululla. Opintokäyntejä ei kirjata lukuvuosisuunnitelmaan. Opintoretki muuttuu leirikouluksi, kun kohteessa yövytään. Opintoretket ja leirikoulut kirjataan koulun lukuvuosisuunnitelmaan. Leirikouluista tehdään oma suunnitelma, jossa määritellään vastuut.*

*Välituntien järjestämisessä pyritään oppilaiden aktiivisuuden lisäämiseen. Kannustettavaa on koulupäivän järjestäminen siten, että se mahdollistaa myös pitkien välituntien sisällyttämisen koulupäivään. Pitkien välituntien aikana voidaan järjestää oppilaiden liikkumista edistäviä toimintoja. Koulupäivän jaksottaminen opetusjaksoihin ja välitunteihin kirjataan koulun lukuvuosisuunnitelmaan.*

*Koulumatkat ja koulukuljetukset*

Oppilaita kannustetaan kulkemaan koulumatkat terveyttä ja kuntoa edistävällä tavalla. Heitä opastetaan sekä itsenäisesti että koulukuljetuksin liikuttaessa huolehtimaan omasta ja muiden turvallisuudesta ja käyttäytymään matkaa tehdessään hyvin.

Koulukuljetuksen odotusaikojen valvonnasta ja ohjatusta toiminnasta sekä matkojen aikaisesta turvallisuudesta huolehditaan sopimalla menettelytavoista ja vastuuhenkilöistä[[29]](#footnote-29). Niistä sekä kuljetusjärjestelyistä tiedotetaan oppilaille ja huoltajille. Koulun tulee ilmoittaa tietoonsa tulleesta, koulumatkalla tapahtuneesta kiusaamisesta, väkivallasta tai häirinnästä tekoihin syyllistyneiden sekä niiden kohteina olleiden oppilaiden huoltajille ja tarvittaessa tukea huoltajia asian selvittämisessä[[30]](#footnote-30).

***Porin kaupunki:***

*Perusopetuksen koulukuljetusperiaatteet määritellään tarkemmin sivistyslautakunnan hyväksymässä kuljetussäännössä.*

*Koulukuljetuksessa olevien lasten huoltajat vastaavat siitä, että lapsi pääsee turvallisesti autoon ja autosta kotiin. Liikennöinnin aikaisesta turvallisuudesta vastaavat liikennöitsijät/autoilijat. Koulut tiedottavat huoltajille odotusaikojen valvonnasta ja ohjatusta toiminnasta sekä turvallisuuteen liittyvistä vastuista.*

*Huoltajat ovat ensisijaisesti velvollisia ohjaamaan lapsiaan liikkumaan turvallisesti liikenteessä. Koulukuljetuksessa olevien lasten huoltajat vastaavat siitä, että lapsi pääsee turvallisesti autoon ja autosta kotiin. Liikennöitsijöiden/autoilijoiden vastuu kattaa liikennöinnin ajan.*

*Koulun tulee ilmoittaa tietoonsa tulleesta, koulumatkalla tapahtuneesta kiusaamisesta, väkivallasta tai häirinnästä tekoihin syyllistyneiden sekä niiden kohteina olleiden oppilaiden huoltajille ja tarvittaessa tukea huoltajia asian selvittämisessä.*

|  |
| --- |
| **Porin Lyseon koulu**Oppilaiden huoltajat saavat alakouluaikana tiedotteen koulukuljetusten järjestämisestä sekä ohjeet niiden hakemisesta. Lyseon koulun koulusihteeri vastaa koulumatkojen järjestämisestä ja tiedottamisesta wilman kautta. |

### 5.6 Paikallisesti päätettävät asiat

Koulutyön käytännön järjestämisestä päätettäessä kiinnitetään huomiota siihen, että ratkaisut tukevat kasvatuksen ja opetuksen tavoitteiden saavuttamista ja edistävät perusopetuksen yhtenäisyyttä rakentavaa toimintakulttuuria. Kaikkien tässä käsiteltävien asioiden osalta koulukohtaiset ratkaisut, työn- ja vastuunjako sekä muu käytännön toteutus täsmennetään koulukohtaisessa opetussuunnitelmassa ja/tai lukuvuosisuunnitelmassa opetuksen järjestäjän päätöksen mukaisesti.

*Yhteinen vastuu koulupäivästä sekä yhteistyö*

Opetuksen järjestäjä päättää ja kuvaa opetussuunnitelmassa

* mitkä ovat keskeiset tavoitteet ja toimintatavat hyvän ja turvallisen koulupäivän luomiseksi ja yhteistyön järjestämiseksi
* miten yhteistyö kunnan/koulun sisällä sekä koulun ulkopuolisten toimijoiden kanssa organisoidaan ja miten sitä seurataan ja kehitetään, erityisesti
	+ miten huolehditaan oppilaiden osallisuuden toteutumisesta
	+ mitkä ovat kodin ja koulun yhteistyön keskeiset tavoitteet ja järjestämiskäytännöt.

*Kasvatuskeskustelut ja kurinpidollisten keinojen käyttö*

Opetuksen järjestäjä vastaa kasvatuskeskusteluja ja kurinpidollisia keinoja koskevan suunnitelman laatimisesta. Suunnitelma voi olla osa paikallista opetussuunnitelmaa tai erillinen suunnitelma, jolloin siitä tulee mainita opetussuunnitelmassa. Suunnitelmassa päätetään ja kuvataan

* millaisissa tapauksissa kasvatuskeskustelua käytetään ja mitkä ovat keskustelujen toteuttamisen käytänteet
* mitkä ovat lainsäädäntöä tarkentavat ja täydentävät menettelytavat rike-, vilppi- ja häiriötilanteissa, asioiden selvittämisvastuut, työnjako sekä kuulemis- ja kirjaamismenettelyt
* miten hallinnon yleisten oikeusturvaperiaatteiden noudattaminen varmistetaan kurinpidollisia keinoja käytettäessä
* miten huolehditaan henkilökunnan perehdyttämisestä ja osaamisen varmistamisesta kurinpidollisten toimivaltuuksien käyttämisessä
* miten suunnitelmasta, järjestyssäännöistä ja laissa säädetyistä kurinpidollisista keinoista tiedotetaan eri tahoille
* mitkä ovat menettelytavat suunnitelman seuraamista sekä toteutumisen ja vaikuttavuuden arviointia varten.

*Etäyhteyksiä hyödyntävä opetus*

Mikäli etäyhteyksiä hyödyntävää opetusta käytetään, opetuksen järjestäjä päättää ja kuvaa opetussuunnitelmassa

* minkä asioiden opetuksessa ja opiskelussa etäyhteyksiä hyödynnetään
* mitkä ovat etäyhteyksien opetuskäyttöä ohjaavat tavoitteet, opetuksen järjestämisen käytännöt ja yhteiset toimintatavat sekä eri toimijoiden vastuut.

*Vuosiluokkiin sitomaton opiskelu*

Mikäli opetuksen järjestäjä tarjoaa mahdollisuudet edetä vuosiluokkiin jaetun oppimäärän sijaan oman opinto-ohjelman mukaisesti, tulee tästä päättää opetussuunnitelmassa. Tämän lisäksi opetuksen järjestäjä päättää ja kuvaa opetussuunnitelmassa

* miten vuosiluokkiin sitomatonta eli oman opinto-ohjelman mukaan etenevää opiskelua käytetään (koskeeko ratkaisu kaikkia vai joitakin kouluja, joitakin luokka-asteita, yksittäisiä oppilaita jne.)
* mitkä ovat oppimäärään sisältyvät opintokokonaisuudet, joista opinnot rakentuvat
* mitkä ovat tuntijako sekä opetuksen tavoitteet ja sisällöt näille opintokokonaisuuksille
* mitkä opintokokonaisuudet ovat oppilaalle pakollisia ja mitkä valinnaisia
* miten opintojen etenemistä ja opintokokonaisuuksien suorittamista seurataan ja arvioidaan.

Vuosiluokkiin sitomattomasti edettäessä otetaan huomioon oppimisen arviointia sekä seuraavalle vuosiluokalle siirtymistä koskevat erityismääräykset oppimisen arviointia käsittelevässä luvussa 6.

*Yhdysluokkaopetus*

Opetussuunnitelmaa laadittaessa tulee ottaa huomioon, että se soveltuu myös yhdysluokkaopetukseen ja pienille kouluille. Toinen vaihtoehto on sisällyttää opetussuunnitelmaan pienten koulujen opetuksen ja yhdysluokkaopetuksen järjestelyjä koskeva osio. Mikäli opetus järjestetään yhdysluokissa, tulee opetuksen järjestäjän päättää ja kuvata opetussuunnitelmassa

* miten yhdysluokkaopetus järjestetään ja mitkä ovat siinä noudatettavat keskeiset toimintatavat
* miten eri oppiaineiden vuosiviikkotunnit jaetaan vuosiluokille valtioneuvoston asetuksen määrittelemien nivelvaiheiden mukaisesti tai miten oppimäärä jaetaan opintokokonaisuuksiin, jos käytetään vuosiluokkiin sitomatonta opiskelua.

*Joustava perusopetus*

Mikäli opetuksen järjestäjä tarjoaa joustavan perusopetuksen toimintaa, opetuksen järjestäjä päättää ja kuvaa opetussuunnitelmassa

* miten joustava perusopetus järjestetään ja mitkä ovat siinä noudatettavat keskeiset toimintatavat
* mitkä ovat oppilasvalinnan perusteet ja miten valinta käytännössä toteutetaan
* miten muissa oppilaitoksissa, työpaikalla tai muualla koulun ulkopuolella tapahtuva opiskelu järjestetään ja miten oppilaiden opiskelua tällöin ohjataan, seurataan ja arvioidaan
* miten eri toimijoiden yhteistyö, vastuut ja työnjako järjestetään.

Oppilaan oppimissuunnitelman tai henkilökohtaisen opetuksen järjestämistä koskevan suunnitelman laadintaa koskevat määräykset sisältyvät lukuun 6.

*Opetus erityisissä tilanteissa*

Erityisissä tilanteissa annettavan opetuksen mahdollisuus on syytä kirjata paikalliseen opetussuunnitelmaan. Erityisesti sairaalassa annettavan opetuksen osalta opetussuunnitelmassa kuvataan, miten yhteistyö ja oppilaan tukeminen hoidetaan oppilaan siirtyessä omasta koulustaan sairaalaopetukseen ja palatessa jälleen omaan kouluun. Yhteistyön ja tuen kysymykset ovat tärkeitä myös muissa tilanteissa.

*Opetuksen ja kasvatuksen tavoitteita tukeva muu toiminta*

Opetuksen järjestäjä päättää opetuksen ja kasvatuksen tavoitteita tukevan muun toiminnan linjauksista ja tähän liittyvästä yhteistyöstä kotien sekä muiden sidosryhmien kanssa sekä oppilaiden osallistumisesta suunnitteluun.

Opetuksen järjestäjä päättää ja kuvaa opetussuunnitelmassa

* mitkä ovat mahdollisesti tarjottavan kerhotoiminnan, koulukirjastotoiminnan sekä muun opetuksen ja kasvatuksen tavoitteita tukevan toiminnan tavoitteet ja järjestämiskäytännöt sekä yhteydet mahdollisesti tarjottavaan aamu- ja iltapäivätoimintaan
* mitkä ovat kouluruokailun toteuttamista ohjaavat periaatteet sekä ruoka-, terveys- ja tapakasvatukselliset ja kestävään elämäntapaan liittyvät tavoitteet
* miten oppilaiden ruokailuun liittyvät erityistarpeet otetaan huomioon
* miten koulumatkoista ja kuljetuksista sekä niihin liittyvistä toimintatavoista tiedotetaan oppilaille ja huoltajille.

Aamu- ja iltapäivätoimintaa tarjoavalla opetuksen järjestäjällä on velvollisuus laatia valtakunnallisten aamu- ja iltapäivätoiminnan perusteiden mukainen paikallinen aamu- ja iltapäivätoiminnan suunnitelma.

Koulutyön käytännön järjestämisestä päätettäessä kiinnitetään huomiota siihen, että ratkaisut tukevat kasvatuksen ja opetuksen tavoitteiden saavuttamista ja edistävät perusopetuksen yhtenäisyyttä rakentavaa toimintakulttuuria. Kaikkien tässä käsiteltävien asioiden osalta koulukohtaiset ratkaisut, työn- ja vastuunjako sekä muu käytännön toteutus täsmennetään koulukohtaisessa opetussuunnitelmassa ja/tai lukuvuosisuunnitelmassa opetuksen järjestäjän päätöksen mukaisesti.

1. Perusopetuslaki 30 § 1 mom. ja perusopetuslaki 29 § 1 mom. (1267/2013) [↑](#footnote-ref-1)
2. Perusopetuslaki 35 § 2 mom. [↑](#footnote-ref-2)
3. Perusopetuslaki 35 § 1 mom. [↑](#footnote-ref-3)
4. Perusopetuslaki 47 a § 1 mom. (1267/2013) [↑](#footnote-ref-4)
5. Perusopetuslaki 47 a § 2 mom. (1267/2013) [↑](#footnote-ref-5)
6. Perusopetuslaki 3 § 3 mom. [↑](#footnote-ref-6)
7. Perusopetuslaki 26 § 1 mom. (477/2003) [↑](#footnote-ref-7)
8. Perusopetuslaki 26 § 2 mom. (477/2003) [↑](#footnote-ref-8)
9. Perusopetuslaki 35 a § (1267/2013) sekä 36 § (477/2003) ja 36 a § (1267/2013) [↑](#footnote-ref-9)
10. Perusopetuslaki 36 § (477/2003) ja 36 a - 36 i § (1267/2013) [↑](#footnote-ref-10)
11. Perusopetuslaki 29 § (1267/2013) [↑](#footnote-ref-11)
12. Perusopetuslaki 47 a § (1267/2013) [↑](#footnote-ref-12)
13. Perusopetusasetus 11 § 3 mom. [↑](#footnote-ref-13)
14. Valtioneuvoston asetus (422/2012) 6 § [↑](#footnote-ref-14)
15. Perusopetuslaki 18 § [↑](#footnote-ref-15)
16. Perusopetusasetus 11 § 3 mom. [↑](#footnote-ref-16)
17. Perusopetuslaki 5 § (1707/2009) [↑](#footnote-ref-17)
18. Perusopetusasetus 9 a § 1 mom. (1768/2009) [↑](#footnote-ref-18)
19. Perusopetusasetus 9 a § 2 mom. (1768/2009) [↑](#footnote-ref-19)
20. Perusopetusasetus 9 b § 2 mom. (1768/2009) [↑](#footnote-ref-20)
21. Perusopetusasetus 9 b § 1 mom. (1768/2009) [↑](#footnote-ref-21)
22. Perusopetuslaki 4 a § (1267/2013) [↑](#footnote-ref-22)
23. Laki kunnan peruspalvelujen valtionosuudesta 41 § (1271/2013) [↑](#footnote-ref-23)
24. Perusopetuslaki 47 § [↑](#footnote-ref-24)
25. Perusopetuslaki 31 § 2 mom. [↑](#footnote-ref-25)
26. Perusopetuslaki 3 § 2 mom., 31 a § 1 mom. ja valtioneuvoston asetus neuvolatoiminnasta, koulu- ja opiskeluterveydenhuollosta sekä lasten ja nuorten ehkäisevästä suun terveydenhuollosta (338/2011) 13 § [↑](#footnote-ref-26)
27. Perusopetusasetus 3 § 4 ja 5 mom. [↑](#footnote-ref-27)
28. Perusopetusasetus 6 § [↑](#footnote-ref-28)
29. Perusopetuslaki 32 § [↑](#footnote-ref-29)
30. Perusopetuslaki 29 § 7 mom. (1267/2013) [↑](#footnote-ref-30)